CELEX: 52013PC0892
Language: sk
Date: 2013-12-18
Title: Návrh SMERNICA EURÓPSKEHO PARLAMENTU A RADY o klonovaní hovädzieho dobytka, ošípaných, oviec, kôz a koní chovaných a rozmnožovaných na hospodárske účely

|
			
		
		
		52013PC0892
		
			Návrh SMERNICA EURÓPSKEHO PARLAMENTU A RADY o klonovaní hovädzieho dobytka, ošípaných, oviec, kôz a koní chovaných a rozmnožovaných na hospodárske účely /* COM/2013/0892 final - 2013/0433 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
1.1.        Súvislosti návrhu
Klonovanie je relatívne nová technika nepohlavného
rozmnožovania zvierat produkujúca takmer presné genetické kópie klonovaných
zvierat, t. j. bez modifikácie génov.
Pri výrobe potravín je klonovanie nová technika.
Preto podľa súčasného právneho rámca patria potraviny z klonov
do rozsahu pôsobnosti nariadenia o nových potravinách[1], a teda podliehajú
schváleniu pred uvedením na trh na základe hodnotenia rizík vo veci
bezpečnosti potravín.
Komisia v roku 2008 predložila návrh[2] na zefektívnenie
procesu schvaľovania v nariadení o nových potravinách. V legislatívnom
postupe sa zákonodarcovia zamerali na zmenu návrhu s cieľom zaviesť
osobitné pravidlá týkajúce sa klonovania[3].
V súvislosti s oblasťou pôsobnosti a charakteristikami zaradenia týchto
pravidiel sa však nedosiahla dohoda, a preto sa od návrhu po neúspešnom
zmierovacom postupe v marci 2011 upustilo. V dôsledku toho bola Komisia
požiadaná, aby vypracovala legislatívny návrh o klonovaní vo výrobe potravín,
ktorý by sa zakladal na posúdení vplyvu mimo nariadenia o nových potravinách[4].
Európsky úrad pre bezpečnosť potravín
(EFSA) klonovanie vníma predovšetkým ako ohrozenie dobrých životných podmienok
zvierat súvisiace s nízkou účinnosťou techniky. V roku 2012
aktualizoval svoje stanovisko ku klonovaniu zvierat[5] a dospel k záveru, že
dostupné vedecké poznatky o klonovaní sa zvýšili, no napriek tomu jeho
účinnosť zostáva v porovnaní s inými technikami
rozmnožovania naďalej nízka.
1.2.        Ciele návrhu
Cieľom tohto návrhu je zabezpečiť
jednotné podmienky výroby pre poľnohospodárov a zároveň ochranu
zdravia a dobrých životných podmienok zvierat.
1.3.        Regulačný rámec
V smernici 98/58/ES o ochrane zvierat chovaných na
hospodárske účely[6]
sa stanovujú veľmi všeobecné minimálne normy týkajúce sa dobrých životných
podmienok zvierat používaných v poľnohospodárstve. Neodkazuje sa v nej
výslovne na klonovanie, ale členské štáty sa vyzývajú, aby sa vyhli
zbytočnej bolesti, utrpeniu alebo poraneniu hospodárskych zvierat. Ak
klonovanie spôsobuje zbytočnú bolesť, utrpenie alebo poranenie,
členské štáty musia konať na vnútroštátnej úrovni, aby sa mu vyhli.
1.4.        Súlad s ostatnými
politikami a cieľmi Únie
Táto iniciatíva je reakciou na uvedené obavy,
pričom by sa súčasne zabránilo zbytočnej záťaži
poľnohospodárov a chovateľov usadených v Únii a v tretích krajinách. 
V návrhu sa na území Únie predpokladá pozastavenie
:
•        používania tejto techniky na účely
výroby potravín, 
•        uvádzania živých klonov na trh (klonov
zvierat).
Tieto dočasné zákazy obmedzia výrobnú
techniku spôsobujúcu zvieratám ťažkosti na oblasti, v ktorých sa zdá
byť osobitne prospešná.
Dočasné zákazy sa ďalej preskúmavajú
vzhľadom na vývoj poznatkov o tejto technike a na pokrok v jej
uplatňovaní v oblastiach mimo poľnohospodárstva.
Táto iniciatíva nezahŕňa klonovanie na
výskumné účely, na zachovanie vzácnych plemien alebo ohrozených druhov a
na výrobu liekov a zdravotníckych pomôcok.
2.           VÝSLEDKY KONZULTÁCIÍ SO
ZAINTERESOVANÝMI STRANAMI A POSÚDENÍ VPLYVU
2.1.        Konzultačný postup
2.1.1.     Konzultačné metódy a
hlavné cieľové odvetvia
Uskutočnili sa konzultácie s členskými
štátmi, so zainteresovanými stranami a s obchodnými partnermi z tretích krajín.

Stály výbor pre potravinový reťazec
a zdravie zvierat bol hlavným fórom diskusií s členskými štátmi.
Okrem toho všetky členské štáty vyplnili osobitný dotazník o klonovaní na
svojom území.
So zainteresovanými stranami sa konzultovalo
v rámci poradnej skupiny pre potravinový reťazec. Zúčastnilo sa
22 organizácií zastupujúcich všetky dotknuté odvetvia (poľnohospodárov,
chovateľov, potravinársky priemysel, maloobchodníkov, spotrebiteľov a
aktivistov v oblasti práv zvierat). Okrem toho sa uskutočnilo päť
odborných stretnutí s organizáciami zastupujúcimi poľnohospodárov,
chovateľov a potravinársky priemysel.
Osobitný dotazník bol zaslaný 15 hlavných
obchodným partnerom z tretích krajín, z ktorých 13
odpovedali.
So širokou verejnosťou sa konzultovalo v
marci 2012 prostredníctvom iniciatívy Interaktívna tvorba politík. Tento
nástroj oslovuje približne 6 000 účastníkov, z ktorých 360
odpovedalo[7].

Na klonovanie sa zamerali dva prieskumy
Eurobarametra: špecifický prieskum o klonovaní[8]
z roku 2008 uskutočnený v 27 členských štátoch a prieskum v oblasti
biotechnológie[9]
z roku 2010 s konkrétnymi otázkami o klonovaní uskutočnený v 27
členských štátoch a v 5 európskych krajinách mimo EÚ.
V osobitnej správe o klonovaní Európskej skupiny
pre etiku vo vede a v nových technológiách (European Group on Ethics in
Science and New Technologies, EGE) z roku 2008[10] sa vyjadrili
pochybnosti o tom, či klonovanie zvierat na hospodárske účely môže
byť odôvodnené „vzhľadom na súčasnú úroveň utrpenia a
zdravotných problémov náhradných matiek a zvieracích klonov“. EGE
takisto dospela k záveru, že „nevidí presvedčivé argumenty na
zôvodnenie výroby potravín z klonov a ich potomstva“.
2.1.2.     Zhrnutie reakcií
a spôsobu, akým sa zohľadnili
Členské štáty potvrdili, že v súčasnosti
sa v Únii zvieratá neklonujú na hospodárske účely. Dotknuté hospodárske
odvetvia (poľnohospodárstvo a chov) uviedli, že v súčasnosti nemajú
záujem na produkcii zvierat na hospodárske účely prostredníctvom
klonovania. Poľnohospodári a chovatelia však zdôraznili, že na zachovanie
konkurencieschopnosti musia mať prístup k vysokovýkonným génom
vrátane reprodukčného materiálu klonov.
Argentína, Austrália, Brazília, Kanada a Spojené
štáty potvrdili, že na ich území prebieha klonovanie zvierat, ale nedokázali
určiť, v akom rozsahu. V Brazílii, Kanade a Spojených štátoch klony
registrujú súkromné spoločnosti. V Kanade je právna situácia, pokiaľ ide o
klonovanie, podobná ako v Únii, t. j. potraviny vyrobené z klonov zvierat sa
považujú za nové a vyžadujú si schválenie pred uvedením na trh. Argentína,
Austrália, Brazília, Kanada, Nový Zéland, Paraguaj a Spojené štáty poukázali na
to, že opatrenia by mali byť vedecky podložené. Okrem toho zdôraznili, že
opatrenia by nemali obmedzovať obchod viac, ako je nevyhnutné na splnenie
legitímnych cieľov.
Na druhej strane, občania Únie mali všeobecne
negatívny názor na používanie techniky klonovania na produkciu zvierat na
hospodárske účely.
V tejto iniciatíve sa zohľadňujú
výsledky konzultácií. Primeraným spôsobom sa zameriava na opodstatnené obavy a
zvažuje hranice právomocí udelených Komisii zmluvami. To znamená obmedzenie
opatrení na príslušné zvieratá (t. j. náhradné matky a klony) a druhy, ktoré sa
pravdepodobne klonujú (hovädzí dobytok, ošípané, kozy, ovce a kone) na
poľnohospodárske účely.
2.1.3.     Externá expertíza
V roku 2008 Európsky úrad pre
bezpečnosť potravín (EFSA) doručil svoje stanovisko ku
klonovaniu. Zameriavalo sa na klony zvierat, ich potomstvo a produkty získané z
týchto zvierat. Toto stanovisko bolo aktualizované troma vyhláseniami z roku
2009, 2010 a 2012[11].
Na základe dostupných údajov EFSA zaznamenal problémy súvisiace so životnými
podmienkami zvierat týkajúce sa zdravia náhradných matiek (ktoré vynosia klony)
a samotných klonov. Náhradné matky trpia najmä dysfunkciami placenty, čo
prispieva k zvýšenej miere potratov. Prispieva to, okrem iného, k nízkej
účinnosti tejto techniky (6 až 15 % v prípade hovädzieho dobytka a 6 % v
prípade ošípaných), a k potrebe implantovať embryá klonov viacerým matkám
na získanie jedného klonu. Okrem toho, abnormality klonov a nezvyčajne
veľké mláďatá vedú k ťažkostiam pri pôrode a úmrtiam
novonarodených zvierat. Vysoká miera úmrtnosti je pre techniku klonovania
charakteristická. Na druhej strane EFSA viackrát zdôraznil, že klonovanie nemá
žiadny vplyv na bezpečnosť mäsa a mlieka získaného z klonov.
2.2.        Posúdenie vplyvu[12]
Na základe skúseností získaných z legislatívneho
postupu, ktorý v marci 2011 zlyhal, a pozícií zainteresovaných strán, sa
posúdili štyri možnosti[13].
V dôsledku analýzy týchto štyroch možností a vzhľadom na ich vplyvy a
sledované ciele, sa za základ tohto návrhu ponechali prvky možnosti 4 (t. j.
dočasné pozastavenie klonovania a dovozu živých klonov). Pozastavením
používania tejto techniky a predaja klonov zvierat na poľnohospodárske
účely sa zabezpečí, aby sa na všetkých poľnohospodárov a
chovateľov Únie vzťahovali rovnaké podmienky pri primeranej ochrane
dobrých životných podmienok zvierat. V záujme zachovania konkurencieschopnosti
poľnohospodárov Únie návrh nereguluje reprodukčný materiál klonov.
3.           PRÁVNE PRVKY NÁVRHU
3.1.        Právny základ 
Návrh sa zakladá na článku 43 ZFEÚ
(poľnohospodárstvo). V cieľoch poľnohospodárskej politiky Únie
uvedených v článku 39 ZFEÚ sa okrem iného vyžaduje aj
zabezpečenie racionálneho rozvoja poľnohospodárskej výroby. To znamená zabezpečiť jednotné podmienky
výroby pre poľnohospodárov. Pri výbere prostriedkov na dosiahnutie
týchto cieľov treba zohľadniť aj článok 13 ZFEÚ. V
článku 13 ZFEÚ sa okrem iného vyžaduje, aby pri formulovaní a
vykonávaní politiky Únie v oblasti poľnohospodárstva, Únia a členské
štáty brali maximálny ohľad na požiadavky blaha zvierat ako cítiacich
bytostí.
3.2.        Zásada subsidiarity
Izolované prístupy ku klonovaniu zvierat by mohli
viesť k narušeniu príslušných poľnohospodárskych trhov. Je preto
potrebné zabezpečiť, aby sa uplatňovali rovnaké podmienky, a
teda je potrebné zaoberať sa touto problematikou na úrovni Únie.
3.3.        Zásada proporcionality
Pozastavenie techniky klonovania a pozastavenie
dovozu živých klonov sú vhodné a potrebné opatrenia na dosiahnutie uvedených
cieľov. Takisto predstavujú najlepší pomer nákladov a prínosov,
pokiaľ ide o riešenie tejto problematiky. 
Zdá sa, že vzhľadom na súčasný stav
vývoja má používanie techniky klonovania na hospodárske účely iba
obmedzený prínos. Z tohto dôvodu sa tento návrhu zameriava len na tie
aspekty, ktoré sa týkajú produkcie zvierat na hospodárske účely.
Nevzťahuje sa na iné oblasti, kde klonovanie možno odôvodniť
vzhľadom na pozitívny pomer medzi rizikom a prínosom (napríklad výskum
alebo používanie reprodukčného materiálu klonov).
Preto sa zdá, že pozastavením využívania techniky
klonovania a dovozu klonov zvierat na hospodárske účely sa dosiahne
primerane spravodlivá rovnováha medzi dobrými životnými podmienkami zvierat,
obavami občanov a záujmami poľnohospodárov, chovateľov a
ďalších zainteresovaných strán.
3.4.        Výber nástrojov
Navrhovaným nástrojom je smernica. Iné prostriedky
by neboli vhodné z týchto dôvodov:
i)       smernica umožňuje členským
štátom využívať existujúce kontrolné nástroje ako vhodné na
uplatňovanie pravidiel Únie, a tým obmedziť administratívnu záťaž;
ii)      právne nezáväzné nástroje sa považujú za
nedostatočné na to, aby zabránili používaniu uvedenej techniky v celej
Únii.
V súlade so spoločným politickým vyhlásením
členských štátov a Komisie k vysvetľujúcim dokumentom sa členské
štáty zaviazali, že pri oznamovaní svojich transpozičných opatrení k nim
priložia, a to iba v odôvodnených prípadoch, jeden alebo viac
vysvetľujúcich dokumentov objasňujúcich vzťah medzi prvkami
smernice a zodpovedajúcimi časťami vnútroštátnych transpozičných
nástrojov. Vzhľadom na obmedzené právne záväzky stanovené touto smernicou
nie sú v kontexte transpozície tejto smernice potrebné vysvetľujúce
dokumenty zo strany členských štátov.
4.           VPLYV NA ROZPOČET
Táto iniciatíva nemá žiadny vplyv na rozpočet
EÚ a nevyžaduje si žiadne dodatočné ľudské zdroje v rámci Komisie.
2013/0433 (COD)
Návrh
SMERNICA EURÓPSKEHO PARLAMENTU A RADY
o klonovaní hovädzieho dobytka, ošípaných,
oviec, kôz a koní chovaných a rozmnožovaných na hospodárske účely
EURÓPSKY PARLAMENT a RADA
EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 43 ods. 2,
so zreteľom na návrh Európskej komisie,
so zreteľom na stanovisko Európskeho
hospodárskeho a sociálneho výboru,
po postúpení návrhu národným parlamentom,
konajúc v súlade s riadnym legislatívnym
postupom,
keďže:
(1)       V smernici Rady 98/58/ES[14] sa stanovujú všeobecné
minimálne normy týkajúce sa dobrých životných podmienok zvierat chovaných alebo
držaných na hospodárske účely. Členské štáty sa v nej vyzývajú, aby
sa vyhli zbytočnej bolesti, utrpeniu alebo poraneniu hospodárskych
zvierat. Ak klonovanie spôsobuje zbytočnú bolesť, utrpenie alebo
poranenie, členské štáty musia konať na vnútroštátnej úrovni, aby sa
mu vyhli. Rozdielny prístup jednotlivých členských štátov ku klonovaniu zvierat
by mohol viesť k narušeniu trhu. Je preto potrebné zabezpečiť,
aby sa rovnaké podmienky vzťahovali na všetkých, ktorí sú zapojení do
produkcie a distribúcie živých zvierat v rámci Únie.
(2)       Európsky úrad pre
bezpečnosť potravín (EFSA) potvrdil, že náhradné matky používané pri
klonovaní trpia najmä dysfunkciami placenty, čo prispieva k zvýšenej miere
potratov[15].
Prispieva to, okrem iného, k nízkej účinnosti tejto techniky, 6 až 15 % v
prípade hovädzieho dobytka a 6 % v prípade ošípaných, a k potrebe implantovať
embryá klonov niekoľkým matkám na získanie jedného klonu. Okrem toho,
abnormality klonov a nezvyčajne veľké mláďatá vedú k
ťažkostiam pri pôrode a úmrtiam novonarodených zvierat.
(3)       Vzhľadom na ciele
poľnohospodárskej politiky Únie, výsledky najnovších vedeckých posúdení
EFSA a požiadavku na dobré životné podmienky zvierat blaha zvierat stanovenú v
článku 13 zmluvy je prezieravé dočasne zakázať používanie
klonovania určitých druhov zvierat v produkcii zvierat na hospodárske
účely.
(4)       V súčasnosti sa na
hospodárske účely pravdepodobne klonuje hovädzí dobytok, ošípané, ovce,
kozy a kone. Rozsah pôsobnosti tejto smernice by sa preto mal obmedziť na
používanie klonovania na hospodárske účely v prípade uvedených piatich
druhov zvierat.
(5)       Očakáva sa, že poznatky
o vplyve techniky klonovania na dobré životné podmienky používaných zvierat sa
zvýšia. Technika klonovania sa pravdepodobne časom zlepší. V dôsledku toho
by sa tieto zákazy mali uplatňovať iba dočasne. Táto smernica by
sa preto mala v primeranom čase prehodnotiť s prihliadnutím na
skúsenosti, ktoré členské štáty získali pri jej vykonávaní, vedecký a
technický pokrok a medzinárodný vývoj.
(6)       V tejto smernici sa
dodržiavajú základné práva a zásady uznané Chartou základných práv Európskej
únie, a najmä sloboda podnikania a sloboda vedeckého bádania. Táto smernica sa
musí vykonávať v súlade s týmito právami a zásadami.
PRIJALI TÚTO SMERNICU:
Článok 1 
Predmet úpravy
Touto smernicou sa ustanovujú pravidlá
týkajúce sa:
a)           klonovania zvierat v Únii,
b)           uvádzania embryí klonov
a klonov zvierat na trh.
Uplatňuje sa na hovädzí dobytok, ošípané,
ovce, kozy a kone („zvieratá“) chované a rozmnožované na hospodárske
účely.
Článok 2 
Vymedzenie pojmov
Na účely tejto smernice sa uplatňuje
toto vymedzenie pojmov:
a)           zvieratá „chované a rozmnožované na
hospodárske účely“ sú zvieratá chované a rozmnožované na produkciu
potravín, vlny, kože alebo kožušiny alebo na iné hospodárske účely.
Nezahŕňa zvieratá chované a rozmnožované výlučne na iné
účely, ako sú výskum, výroba liekov a zdravotníckych pomôcok, zachovanie
vzácnych plemien alebo ohrozených druhov, športové a kultúrne podujatia,
b)           „klonovanie“ je nepohlavné
rozmnožovanie zvierat technikou, pri ktorej sa jadro bunky jednotlivého
zvieraťa prenáša do oocytu, z ktorého bolo odstránené jadro, s cieľom
vytvoriť geneticky identické individuálne embryá (ďalej len „embryá
klonov“), ktoré potom možno následne implantovať do náhradných matiek na
vytvorenie populácií geneticky identických zvierat („klony zvierat“),
c)           „uvedenie na trh“ je prvé
sprístupnenie zvieraťa alebo produktu na vnútornom trhu.
Článok 3
Dočasný zákaz
Členské štáty dočasne zakazujú:
a)           klonovanie zvierat,
b)           uvádzanie klonov zvierat a embryí
klonov na trh.
Článok 4
Sankcie
Členské štáty
stanovia pravidlá týkajúce sa sankcií uplatniteľných na porušenia
vnútroštátnych ustanovení prijatých podľa tejto smernice a prijmú všetky
opatrenia potrebné na zabezpečenie ich vykonávania. Uložené sankcie musia
byť účinné, primerané a odrádzajúce. Členské štáty oznámia
tieto ustanovenia Komisii najneskôr do [dátumu transpozície tejto
smernice] a bezodkladne jej oznámia všetky následné zmeny, ktoré majú
na ne vplyv.
Článok 5
Podávanie správ a preskúmanie
1.           Do [dátum = 5 rokov odo dňa
transpozície tejto smernice] členské štáty podávajú Komisii správy o
skúsenostiach, ktoré získali pri uplatňovaní tejto smernice.
2.           Komisia predloží Európskemu
parlamentu a Rade správu o uplatňovaní tejto smernice, pričom vezme
do úvahy:
a)      správy predložené členskými štátmi
v súlade s odsekom 1,
b)      vedecký a technický pokrok týkajúci sa
najmä aspektov dobrých životných podmienok zvierat , ktoré súvisia s
klonovaním,
c)      vývoj na medzinárodnej úrovni. 
Článok 6
Transpozícia
1.           Členské štáty uvedú do
účinnosti zákony, iné právne predpisy a správne opatrenia potrebné na
dosiahnutie súladu s touto smernicou najneskôr do [dátum = 12 mesiacov odo
dňa transpozície tejto smernice]. Komisii bezodkladne oznámia znenie
týchto ustanovení.
Členské štáty uvedú priamo v prijatých
opatreniach alebo pri ich úradnom uverejnení odkaz na túto smernicu.
Podrobnosti o odkaze upravia členské štáty.
2.           Členské štáty oznámia Komisii
znenie hlavných ustanovení vnútroštátnych právnych predpisov, ktoré prijmú v
oblasti pôsobnosti tejto smernice. 
Článok 7 
Nadobudnutie účinnosti
Táto
smernica nadobúda účinnosť dvadsiatym dňom po jej uverejnení v Úradnom
vestníku Európskej únie. 
Článok 8
Adresáti
Táto smernica je určená členským štátom.
V Bruseli
Za Európsky parlament                                 Za
Radu
predseda                                                        predseda
[1]               Nariadenie (ES) č. 258/97 Európskeho
Parlamentu a Rady z 27. januára 1997 o nových potravinách
a nových prídavných látkach.
[2]               Návrh
nariadenia Európskeho parlamentu a Rady o nových potravinách, KOM(2007) 872 v
konečnom znení zo 14. 1. 2008. 
[3]               V správe Komisie Európskemu parlamentu a Rade o
klonovaní zvierat na potravinársku výrobu, KOM (2010) 585 z 19. 10. 2010, sa
navrhlo i) dočasne pozastaviť používanie techniky klonovania, klonov
a potravín z klonov na päť rokov, ii) zaviesť
vysledovateľnosť dovezeného reprodukčného materiálu klonov. http://ec.europa.eu/dgs/health_consumer/docs/20101019_report_ec_cloning_sk.pdf
[4]               Napríklad v uznesení Európskeho parlamentu zo
6. júla 2011 o pracovnom programe Komisie na rok 2012 sa žiada
legislatívny návrh s cieľom zakázať potraviny získané z klonovaných
zvierat, ich mláďat a potomkov:
http://www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0327+0+DOC+XML+V0//SK
[Postup 2011/2627(RSP), bod 31].
[5]               EFSA Statement of 2012 celkový záver s. 18. EFSA
statements 2012 a 2010:      
http://www.efsa.europa.eu/en/efsajournal/pub/2794.htm a      
http://www.efsa.europa.eu/en/efsajournal/pub/1784.htm
[6]               Smernica Rady 98/58/ES z 20. júla 1998 o ochrane zvierat
chovaných na hospodárske účely, Ú. v. ES L 221, 8.8.1998,
s. 23.
[7]               Z nich: 34 pochádzalo z odborných organizácií, 34 z
mimovládnych organizácií, 16 z vnútroštátnych správnych orgánov, 1 z tretej
krajiny, 9 z podnikov, 26 z akademickej obce, 10 z členských štátov a 230
zo strany jednotlivcov.
[8]               Európske
postoje k otázke klonovania zvierat http://ec.europa.eu/public_opinion/flash/fl_238_en.pdf
a http://ec.europa.eu/food/food/resources/docs/eurobarometer_cloning_sum_en.pdf
[9]               Špeciálny
Eurobarometer, Správa o biotechnológii, október 2010           
http://ec.europa.eu/public_opinion/archives/ebs/ebs_341_en.pdf
[10]             Etické
aspekty klonovania zvierat na zabezpečenie potravín, 16. január 2008:  
http://ec.europa.eu/bepa/european-group-ethics/docs/publications/opinion23_en.pdf       
http://ec.europa.eu/bepa/european-group-ethics/docs/publications/opinion23_en.pdf
[11]             Bezpečnosť
potravín, zdravie a dobré životné podmienky zvierat, ako aj environmentálny
vplyv zvierat pochádzajúcich z klonovania prostredníctvom prenosu jadra
somatických buniek (SCNT) a ich potomstva a produktov získaných z týchto
zvierat (stanovisko a vyhlásenia):                
http://www.efsa.europa.eu/en/efsajournal/doc/767.pdf; http://www.efsa.europa.eu/en/efsajournal/doc/319r.pdf; http://www.efsa.europa.eu/en/efsajournal/doc/1784.pdf; http://www.efsa.europa.eu/en/efsajournal/doc/2794.pdf
[12]             Ďalšie informácie sú v sprievodnom posúdení vplyvu –
pracovný dokument útvarov Komisie SEK(2013) XXX.
[13]             1) Žiadna zmena politiky, 2) schválenie potravín z klonov,
ich mláďat a potomstva pred uvedením na trh, 3) označovanie
potravín z klonov, ich mláďat a potomstva, 4) pozastavenie techník
klonovania a dovozu živých klonov, potravín z klonov a reprodukčného
materiálu klonov.
[14]             Smernica Rady 98/58/ES z 20. júla 1998 o ochrane zvierat
chovaných na hospodárske účely (Ú. v. ES L 221, 8.8.1998,
s. 23).
[15]             Vedecké stanovisko vedeckého výboru pre
bezpečnosť potravín, zdravie a dobré životné podmienky a
environmentálny vplyv zvierat pochádzajúcich z klonovania prostredníctvom
prenosu jadier somatických buniek (SCNT) a ich potomstva a produktov získaných
z týchto zvierat                
http://www.efsa.europa.eu/en/topics/topic/cloning.htm?wtrl=01